标题：圣域志
圣斗士
简介
  根据著名动漫《圣斗士星矢》所写的一篇同人文章，全部用文言文写成，堪称同人文中的绝品。原作马伯庸 、补完宥风 。
全文
序臣伯庸言：方今圣域晏明，四海升平，尧舜之事，尽于斯邦。臣忆昔前代圣斗诸士，其于圣战之时，奋威勤主，戡凶靖难，志存慷慨，义气冲襟，惟忠思厄，披胆沥心，群星辉映，寰宇蔚然。圣域虽局，其德被四表，千载之下，仍凛凛大气存焉！盖其彪炳千古之忠耳。
窃闻“靡不有录，名岂流远”。黄帝诛苗，事炫史记；武侯尽瘁，功炳蜀书；春秋不订，无以析褒贬；通鉴未修，无以鉴古今。是故汗青留迹，斯为大典，后世所凭，未可轻觑。彼等英灵，功塞八荒，亦当树碑立传，遗迹后世，以昭正道之义，以耀女神之德。
臣本庸吏，雅情多阙，以兹不才，忝承此责，是以每自惕诫，不敢有失，遂削竹成笔，裁绢为卷，纂辞援典，草成其志。今已修毕，恭献阙下，冀望教皇垂恩，恕臣失责之罪，惶恐顿首，不知所言。
小臣圣域外境乙等杂兵马伯庸谨奉女神本纪第一太初有女神，名雅，讳典娜，衔甲而生。好术数，晓阴阳，通物理，善兵事，心怀慈惠，万民仰止。每二百年，必以灵魄就世，假凡胎肉身而活，谓之“转世。”迩后统御神军，克定祸乱，守佑社稷，镇护闾阎，皆其所责。
初，灵童诞于希腊野村，其生时，红光满室，奇香扑鼻，云端隐有仙乐，人皆异之。僭帝撒加闻之，惧，遣人迎之入圣域，阳为尊奉，阴欲加害，是时灵童不满月旬。幸得射手县侯、骠骑大将军艾俄洛斯死力救护，得以身免，托孤以城户光政，事在《射手列传》。
城户光政，倭贾也，受艾俄洛斯托孤之重，乃携灵童返瀛州.恐僭帝查知，遂隐其名，遁其迹，改袭城户族姓，名纱织。又遣子百人，训于各地，以为日后光复张本。
纱织既及笄，光政薨，逝前具告其事。纱织泣曰：“当诛戮僭贼，兴复圣室，定不负托也。”遂散家财，合义兵，大置军甲。越明年，诏曰：昔燕王筑台，为求贤士。今当循故事，选拔骁勇。置竞技场于东京，场所貌近秦风，煌然有势。又召光政百子，时十余其一，约以黄金圣衣为赏，令其角力，去芜存精，择优汰劣，擢胜者以为圣军根本。所得凡五人，皆时之良将：曰天马亭侯星矢、曰天龙亭侯紫龙、曰白鸟亭侯冰河，曰仙女亭侯瞬，曰凤凰亭侯一辉，皆勇冠三军、忠心无贰之辈，堪为爪牙。五子年方弱冠，曰小；勇戾敢斗，曰强，时有俗谣赞之曰：“青铜五亭、小强圣名”
后，白银乡侯数人来犯，皆退之。
及势成，诏曰：今群小悖行，伪帝肆恶；吾既肃承天命，数在朕躬，当伐之。乃亲执圣杖，传檄诸地，旌纛西指，伐鼓北进。比至圣域，身中流箭，几崩。幸天佑有德，并天马亭侯等五子用命，斩将四员，破宫十二；伪帝撒加困顿无路，自戕阙前，余者皆降，圣域遂归王化。
又，有蛮王波士顿，荒服外夷也，野不知礼。竟悖德逾仪，具赀求婚，窥僭神器。女神大恚，斥之。其衔恨而退，乃尽发国中之人，降雨暴地，凡八十日，诸国几陆沉。女神悯黎庶遘难之苦，舍生为义，乃自往蛮都，以水被身，代世承祸。
圣军闻之，使金牛县侯亚尔迪都前锋诸军事；遣星矢、紫龙、冰河、瞬、一辉五骁骑校尉为中军；蛇夫乡侯莎尔拉、白羊县侯幕府长史贵鬼为七路军械转运使，浩荡伐蛮，往救女神。初战不利，亚尔迪伤重而退，而后骁骑校尉星矢等进捣海宫，犁庭扫闾，撼毁八柱，致敌心胆惧裂，惶然无措。女神获救，封波士顿于壶内，四方遂安，引军归圣域。
又逢冥王复苏，欲吞天下，百零八名骁将逆袭圣域，圣战大炽。金牛县侯亚尔迪陨、处女县侯沙加遁，域领大坏。其时圣匡帝、前白羊县侯史昂诈许以援，实暗通女神，图唤圣甲。前海龙中郎将加隆亦面缚而至，负荆请赎，女神念其诚，许之。处女县侯沙加上书言：阿赖耶识，乃遁。阿赖耶识者，释门语，意为八感。女神感意，亦自刎阙前，魂魄离窍，自往冥土.
圣军遂发，先锋狮子县侯艾欧里亚、白羊县侯穆、天蝎县侯米罗先进冥城，与战，为冥将所大破，囚与寒冰地狱。后青铜五侯并加隆亦至，戮力鏖战，排尸无前。女神先自径入极乐净土，为死神达拿都斯所获，囚血壶，做九星连珠，欲驱天狗食日。后五亭侯至，以神血为甲，声势复振，败死、睡二神于途，曝冥王之身于野，天马亭侯星矢陨。
女神既活，执杖稍击，遂诛杀冥王，圣军大胜，正道复昌，女神之德终大行于世。后人感恩，议献谥曰：懿圣。扬善赋德曰圣；温柔贤善曰懿
评曰：大乱兹昏，诸神迭起，莫不窥窃神器、阴图己贪，侵世以逐鹿，视民若刍狗。幸得女神内攘伪帝，外戡海冥，万邦之民，赖此保全，其圣德若是。至于沙织方生被难，颠沛至倭，而后流箭袭胸，黑水覆体，壶蜾血竭，悃窘匪浅，皆非常人所能耐，实天选之女也。《孟子》曰：“天将降大任于斯人也，必先苦其心志，劳其筋骨，饿其体肤，空乏其身，增益其所不能。”诚哉斯言。教皇本纪第二匡帝讳史昂，早年事迹，涅渺无遗，莫能审其渊源。唯知其乃前代白羊县侯，同天秤县侯、御史大夫童虎为耆臣宿将。烽火既熄，女神颁旨，授其九锡，准其践帝祚，领教皇之职，都统圣域。自治世以来，秩序俨然，圣威服远，是代良材勇将，多由其擢。
匡帝有徒，穆也；然其所爱者，一为射手县侯、骁骑大将军艾俄洛斯；一为双子县侯、征东大将军撒加。艾俄洛斯沉稳决毅，有大将之风；撒加聪敏明礼，亦为后进之萃。史昂欲以帝位相授，而未知二人优长，决疑未定。权衡良久，乃召二者进殿，曰：朕近感气血日衰，恐大渐之后，圣域无主。我闻唐尧逊位，乃遗虞舜，舜又禅禹。是故天下为公，唯贤是与。今朕授玺于艾俄洛斯，为皇储；撒加除同中书门下平章事，为辅政，冀望彼等二人精诚合治，勿负朕托。二人皆俯首称是。
是夜，匡帝幸星楼，见撒加，惊曰：“此禁地，非汝所能入，速退无迟。”撒加有怒气，拜曰：吾自入仕以来，武勋无算，人皆称美，圣域虽大，无可及者。何以选彼而舍吾？”匡帝默然，良久方曰：“朕素知汝功，亦知汝能。然观汝眉宇，隐有阴骛，非人君之象。”言讫，撒加须发皆黑，暴起，竟杀之。尸弃星楼，十三年人莫能知。
数年后，冥君复萌，以永生为饵，诱其叛。匡帝佯许之，合撒加、卡妙、修罗等辈，袭取十二宫，盖诈取冥君信耳。实其所图，女神圣铠也。又涂神血于五青铜亭侯甲胄。后冥界之战时五亭侯逾越叹息之壁、女神披坚执杖击杀冥君，皆赖其筹算之力。
崩，谥曰匡，贞心大度曰匡，心正而用察少。
评曰：匡帝奉侍两代，善治朝政，选擢才俊，行止端方，有人君之器。虽失察于撒加，固双子之黠也。后圣战既开，匡帝负逆佞之名，忍辱筹谋，其忠其毅，达于天际；圣战之捷，居功阙伟。噫，三代之贤，今见之矣。僭皇本纪第三僭帝撒加，本希腊人也。年少有俊才，慈惠心善，风雅有度，人皆呼之“撒郎”。匡帝闻之，征其为从事，随侍左右，稍转双子县侯，配甲胄，赠宫阙，一时恩荣无加。而撒加行事亦谨慎，亲爱下民，和睦同僚，与艾俄洛斯并称双壁，时有民谣：“军中有一艾，冥王又何奈；军中有一加，海君徒嗟呀。”
撒加本心两立，各独成性，一善一恶，迥异互悖，正应双子之谶。而其扬善隐恶，故人咸谓之贤，无知其所隐。唯其弟加隆有所察，于是阴诱以叛，谓曰：兄才干绝伦，大丈夫当志存高远，何故屈身事彼，甘为走犬耶？今若兄有陈桥之意，匡胤匡义，兄与弟分任之，大事可定。撒加震怒，斥之曰：彼敢出此逆言乎？吾当大义灭亲，以正视听。”遂具表加辞，收加隆付有司。匡帝垂旨，准其亲授刑罚。撒加乃押弟至海岬，囚海牢之内，曰：潮满之时，必溺死，而后知叛逆之过。加隆笑曰：今弟死不足惜，兄枭雄之性，惜再无可惕者。撒加闻之，默然不语。
嗣后匡帝亦有所察，故指艾俄洛斯为储君。撒加忿怒，而面若平常，隐忍未发。是日，夜入星楼，诘匡帝，匡帝具告其实。撒加悚然，恶性乃肆，杀匡帝，着其装，覆其面，伪为教皇。而后宣称双子县侯不知所踪，人皆深信不疑。山羊县侯修罗、双鱼县侯阿布罗狄、巨蟹县侯迪斯马斯克均知原委，然服于僭帝勇力，事以诚心，竟不加举发。域中偶有杂兵窥其本尊，皆杀之。
后女神初降，僭帝迎入圣域，阴欲加害。艾俄洛斯闻之，惊而喝曰：帝何故暴行若是！乃夺刀，护襁褓而逃。僭帝诬艾为逆匪，着山羊县侯修罗追剿之。艾俄罗斯托孤于城户，伤重而死，事在《女神本纪》。
及沙织扬旗倭岛，僭帝初以为贼，仅派白银乡侯数人讨之，皆不克。俄而圣军反正，大纛西向，悔之晚矣。至十二宫战，修罗、阿布罗狄、迪斯克斯克败亡。比星矢至教皇厅，其善具现，俱告实情，忽恶性复萌，几杀星矢。其两性反复若是。
星矢得盾，既救女神，亦除僭帝之恶。僭帝忏其罪，乃自尽阙前。
冥战之时，随匡帝佯攻圣域，实取神衣。以禁断之术，戮沙加，偕修罗、卡妙抗穆、艾欧里亚、米罗于处女宫，伪做狂态，实哭至泣血，盖自谴耳。
后卒于叹息之壁，圣战有功。
弑君篡位，不以加谥，直称僭。
评曰：善恶两性，一曰圣人，一曰禽兽，人心皆存焉，而撒加尤著。其初时谦折，未必做伪，发出真意，与莽非类。然竟不能扬善避恶，警省己身，致邪念失道，域中无靖，皆撒加之责也。而后能冥战赎过，覆己殉国，是其善性使然。故知人无定性，方有圣人日参省乎己，其言不虚，足为诫世。
黄金列传